CELEX: 32013D0053
Language: et
Date: 2013-01-22 00:00:00
Title: 2013/53/EL: Nõukogu rakendusotsus, 22. jaanuar 2013 , mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

25.1.2013   
            
            
               ET
            
            
               Euroopa Liidu Teataja
            
            
               L 22/13
            
         NÕUKOGU RAKENDUSOTSUS,
   22. jaanuar 2013,
   mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
   (2013/53/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi), (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Komisjoni peasekretariaadis 21. juunil 2012 registreeritud kirjas taotles Belgia Kuningriik luba kehtestada direktiivi 2006/112/EÜ artiklist 285 kõrvale kalduv erimeede, mis võimaldaks Belgial vabastada käibemaksust sellised maksukohustuslased, kelle aastakäive ei ületa 25 000 eurot. Kõnealuse meetme abil oleksid teatavad maksukohustuslased vabastatud kõigist või teatavatest käibemaksuga seotud kohustustest, millele on osutatud direktiivi 2006/112/EÜ XI jaotise 2.–6. peatükis.
            
         
               (2)
            
            
               Kooskõlas direktiivi 2006/112/EÜ artikli 395 lõike 2 teise lõiguga teatas komisjon Belgia taotlusest teistele liikmesriikidele 13. septembri 2012. aasta kirjaga. 17. septembri 2012. aasta kirjaga teatas komisjon Belgiale, et tal on taotluse hindamiseks kogu vajalik teave.
            
         
               (3)
            
            
               Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu 11. aprilli 1967. aasta teise direktiivi 67/228/EMÜ (käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord) (2) artiklit 14, vabastada käibemaksust maksukohustuslased, kelle aastakäive ei ületa 5 000 eurot. Belgia on taotlenud kõnealuse piirmäära suurendamist 25 000 euroni.
            
         
               (4)
            
            
               Väikeettevõtjate erikorra kohane kõrgem ülempiir on lihtsustamismeede, kuna see võib kõige väiksemate ettevõtjate käibemaksukohustusi oluliselt vähendada. See erikord on maksukohustuslaste jaoks vabatahtlik.
            
         
               (5)
            
            
               Komisjon on lisanud oma 29. oktoobri 2004. aasta ettepanekule direktiivi 77/388/EMÜ, ajakohastatud numbriga direktiivi 2006/112/EÜ muutmise kohta eesmärgiga lihtsustada käibemaksuga seotud kohustusi sätted, mille kohaselt lubatakse liikmesriikidel kehtestada käibemaksuvabastuskorra jaoks aastakäibe ülempiiriks 100 000 eurot või samaväärne summa liikmesriigi omavääringus, kusjuures kõnealust ülempiiri võidakse igal aastal kohandada. Belgia esitatud taotlus on kooskõlas kõnealuse ettepanekuga.
            
         
               (6)
            
            
               Kõrvalekalduval meetmel ei ole peaaegu mingisugust mõju käibemaksutulude kogusummale, mille Belgia on kogunud lõpptarbimise etapis, ega kahjulikku mõju käibemaksust tulenevatele liidu omavahenditele,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artiklist 285 lubatakse Belgia Kuningriigil kohaldada käibemaksuvabastust maksukohustuslaste suhtes, kelle aastakäive ei ületa 25 000 eurot.
   Belgia Kuningriik võib kõnealust maksuvabastuse ülemmäära suurendada selleks, et säilitada selle reaalväärtus.
   Artikkel 2
   Käesolev otsus jõustub selle teatavaks tegemise päeval.
   Seda kohaldatakse alates 1. jaanuarist 2013 kuni kuupäevani, mil jõustub direktiiv, millega muudetakse aastakäibe ülempiire, millest väiksema käibega maksukohustuslaste suhtes võidakse kohaldada käibemaksuvabastust, või 31. detsembrini 2015, olenevalt sellest, kumb kuupäev on varasem.
   Artikkel 3
   Käesolev otsus on adresseeritud Belgia Kuningriigile.
   
      Brüssel, 22. jaanuar 2013
      
         
            Nõukogu nimel
         
         
            eesistuja
         
         M. NOONAN
      
   
   
      (1)  ELT L 347, 11.12.2006, lk 1.
   
      (2)  EÜT 71, 14.4.1967, lk 1303/67.